ET Euroopa Liidu Teataja C 455/11

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2016/C 455/08)

Käesoleva dokumendi avaldamine annab õiguse esitada taotluse suhtes vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

Nõukogu määrus (EÜ) nr 510/2006 põllumajandustoodete ja toidu geograafiliste tähiste ja päritolunimetuste kaitse kohta (2)

„WEST WALES CORACLE CAUGHT SEWIN“

EÜ nr: UK-PGI-0005-01180 – 12.11.2013

KGT ( X ) KPN ( )

1. Nimetus

„West Wales Coracle Caught Sewin“

2. Liikmesriik või kolmas riik

Ühendkuningriik

3. Põllumajandustoote või toidu kirjeldus

3.1. Toote liik

Klass 1.7. Värske kala, molluskid ja koorikloomad ning neist valmistatud tooted

3.2. Punktis 1 esitatud nimetusele vastava toote kirjeldus

Nimetusega „West Wales Coracle Caught Sewin“ tähistatakse liigi Salmo trutta kala, mis on püütud Walesi iidsel traditsioonilisel kalapüügiviisil, mille puhul püütakse kala korvpaadist coracle.

Värske meriforell „West Wales Coracle Caught Sewin“ on säravhõbeda värvusega. Kala selg on tumesinine ja arvukate mustade tähnidega, mis asuvad küljejoonest kõrgemal ja madalamal. Meriforelli tugevakoeline liha on tihke tekstuuriga ning värske kala lõhnaga. Kalaliha on eristatava kahvaturoosa värvusega, kuigi see võib kergelt varieeruda, sest meriforell sööb ainult meres ja kalaliha värvus sõltub meres leiduvast söödast.

Meriforell „West Wales Coracle Caught Sewin“ on ainulaadne selle poolest, et seda kala püütakse just siis, kui ta suundub merest jõestiku madalasse või tõusuvette. Kala värskusele viitab asjaolu, et rookimisel leidub sisikonnas sageli nende meresööda selliseid koostisosi nagu meritobiad. Kalal on värske, tihkekoeline liha ning suurepäraselt arenenud lihased. Silmnähtavalt pikliku kujuga kalal ei ole liigset rasvakihti tänu pikale mererändele ja kvaliteetsele meresöödale. Meriforelli „West Wales Coracle Caught Sewin“ kuju ja suurus varieerub tema looduslikust eluviisist tulenevalt. Toode „Wales Coracle Caught Sewin“ ei sisalda tehislikke lisaaineid ja/või värvaineid.

Toote „West Wales Coracle Caught Sewin“ minimaalne kaal on 1 kg ja maksimaalne kaal 10 kg. Ümara ja jässaka kehaga „West Wales Coracle Caught Sewin“ peaks olema veatute tähnide ning moondumata saba, uimede ja peaga. Kala sabauim on tavaliselt ruudukujuline või kumer. Sabavars on lai ning lõualuu ulatub silma tagumise servani. Coracle-paadist püütakse meriforelli „West Wales Coracle Caught Sewin“ üksikisendeid, aga mitte kalaparvi – nii ei põhjustata neile muljutisi ega moonutusi, mis võivad tekkida tehistingimustes kasvatatud või triivvõrkudega püütud forelli puhul. Tänu sellisele püügiviisile on värske ja puhta, tugevakoelise liha ning tihke tekstuuriga toode „West Wales Coracle Caught Sewin“ heade maitseomadustega.

Kuumtöödeldud tootel „West Wales Coracle Caught Sewin“ on pehme, iseloomulikult pähkline hõrk võimaitse ning ainulaadselt pehme ja puhas värske aroom.

Toodet „West Wales Coracle Caught Sewin“ müüakse eelkõige tervelt ja peamiselt värskelt püütuna, kuigi võib müüa ka külmutatult.

3.3. Tooraine (üksnes töödeldud toodete puhul)

—

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Meriforell „West Wales Coracle Caught Sewin“ peab olema püütud coracle -paadist püüdmise põlist traditsiooni järgides forellipüügihooajal, mis varieerub olenevalt sellest, millisest Lääne-Walesi kolmest jõest parajasti püütakse.

— Tywi: 1. märtsist 31. juulini;

— Teifi: 1. aprillist 31. augustini;

— Taf: 1. märtsist 31. juulini.

3.6. Erieeskirjad viilutamise, riivimise, pakendamise jm kohta

—

3.7. Erieeskirjad märgistamise kohta

—

4. Geograafilise piirkonna täpne määratlus

Lääne-Walesi jõgede Tywi, Tafi ja Teifi piirkonnad on järgmised.

Tywi jõe see osa, mis asub selliste kujuteldavate joonte vahel, millest üks on koordinaadi SN 420205 (koordinaadid Briti riikliku koordinaatide süsteemi (NGR) alusel) juures mõtteliselt tõmmatud sirgelt üle Tywi jõe vana valgeplekitehase lähedal raudtee pumbajaama juures ja teine koordinaadi (NGR) SN 394137 juures tõmmatud sirgelt üle Tywi jõe.

Teifi jõe see osa, mis asub Cardigani silla ja Llechrydi silla vahel.

Tafi jõe see osa, mis asub Carmartheni–Pembroke’i maantee A477 silla ning ligikaudu 1,6 km allavoolu Wharley neemest Ginsti neemele sirgelt üle jõe tõmmatud kujuteldava joone vahel.

5. Seos geograafilise piirkonnaga

5.1. Geograafilise piirkonna eripära

Kohalikele oludele kohandanud geneetilist liini esindav Walesi meriforell (sewin) kasvab kiiremini ning elab kauem kui muude piirkondade meriforell. Neile on iseloomulik keskmisest suurem kaal ja suutlikkus kudeda järjestikusel aastatel. Walesis on mõned Briti saarte meriforelli kõige tootlikumad jõed. Viimase viie aasta jooksul tehtud Walesi 30 meriforellijõe võrdluses on jõed Tywi ja Teifi saavutanud 1. ja 2. koha. Tafi, Tywi ja Teifi jõe vesi on esmaklassilise kvaliteediga, mida korrapäraselt jälgib ja registreerib Walesi loodusvarade amet Natural Resource Wales. Nimetatud kolme jõe allikad asuvad sügaval Cambriani või Preseli mägede sellises maapiirkonna valgalas, kus on ülekaalus rohumaad ning tööstus puudub täielikult. Nii Tywi kui ka Teifi jõgi on Euroopa elupaikade direktiivi kohaselt liigitatud erikaitsealaks. Kolme jõe saastatuse tase on väga madal ja neile on antud A-klassi staatus, millega tõendatakse, et tänu jõgede „looduslikele ökosüsteemidele on need väga head lõhelaste ja karplaste püügikohad“. Tänu kvaliteetsele jõeveele on coracle -paadist püütud meriforell suur, värske ja puhas ning veatute tähnidega.

Walesi coracle-paadi kalapüük on põline siirdekalade püügi viis ja juriidiliselt ainus lubatud püügimeetod Walesi sellistel jõgedel, kus meriforelli võib püüda ja müüa. Seda osavust nõudvat põlist oskustööd, mida on kirjeldatud 11. sajandist ja varasemast ajast pärit ürikutes, on elava traditsioonina talletatud 21. sajandini. Kuigi Walesi coracle-paadid olid kord laialdaselt kasutusel kogu Walesis, kasutatakse neid tänapäeval üksnes Tafi, Tywi ja Teifi jõel. Need kolm jõge on ainsad kohad Euroopas, kus kala püütakse ikka veel seda konkreetset liiki coracle-paadist. Üks tänapäeval Tywi jõel coracle-paadist kalastav kalur on pärit perest, kus seda püügiviisi on kasutatud üle 300 aasta. Walesi Coracle-paadid on väikesed ovaalse kujuga paadid, mille keskkohas on istumisplank. Need saare- või pajupuidust paadid on valmistatud korvipunumise põhimõttel. Igas coracle-paadis on üks kalur, kes tüürib paati ühekäemõlaga. Walesi Coracle-paadist toimuvas kalapüügis osaleb kaks coracle-paati, mille vahele lastakse võrk vette rippuma. Kalapüük toimub peamiselt öösel sellepärast, et meriforell ei näeks coracle-paadi varju ega lähenevat võrku. Walesi coracle-paadist toimuv püük on rangelt reguleeritud; lubatud on vaid kalapüük, mis toimub Walesi nimetatud kolme jõe madalas vees ja loodete piirkonnas. Kindlaksmääratud ala piirid on kehtestatud kalapüügieeskirjadega. Kõik Walesi coracle-kalurid peavad olema litsentsitud ning coracle-võrgud õigusaktidega hõlmatud.

Meriforell kulgeb oma koelmule piki jõepõhja, järgides voolusängi. Coracle-kalurid on selle sajandite jooksul kalapüügi käigus kindlaks teinud. Väikeste pliitükkidega raskemaks tehtud võrku traalitakse mööda jõesängi. Võrguga püütakse kalu, mis on ligikaudu 45 cm kõrgusel jõepõhjast; nimetatud kõrgusest ülevalpool asuvad kalad jäävad võrgust välja. Coracle-paadist toimuva kalapüügi ja sellega seotud võrkude valmistamise juures on väga oluline, et kalur peab täpselt teadma coracle-võrgu külge kinnitatavate pliitükikeste arvu ja raskust. Võrkude raskemaks tegemise keeruline süsteem põhineb Fibonacci arvude jadal. Seda oskusteavet on põlvest põlve edasi antud ja õpetatud praktilise püügitegevuse kaudu.

Eespool nimetatud jõgedel on keelatud meriforelli püüda mis tahes muul viisil kui coracle-kalapüügiga, samuti ei või sellist kala müüa. Selle püügiviisiga aidatakse teha meriforelli „West Wales Coracle Caught Sewin“ seiret ja tagada selle kala jälgitavus.

Õngitsemise hooaeg (üksnes sportimise eesmärgil) algab ja lõpeb hiljem kui coracle-paadist toimuv püük.

Õngega püütud meriforell on pikema aja jooksul jõe setetes ja mudas, mistõttu on selline kala n-ö mudamaitsega ja sageli muutunud värvusega. Värvuse muutumine on tingitud kala seljale langevatest lehtedest sel ajal, kui meriforell on iseloomulikus loius olekus. Kala energiavarud ammenduvad tegevusetuse tõttu.

5.2. Toote eripära

Nimetusega „West Wales Coracle Caught Sewin“ tähistatav meriforell on looduslikus keskkonnas elutsev siirdekala, kes on võimeline elama nii magedas jõe- kui ka soolases merevees. Meriforell alustab oma elu Teifi, Tafi ja Tywi jões, siirdub merre toituma ja kasvama ning seejärel pöördub tagasi oma sünnijõkke kudema. Võrreldes tehistingimustes kasvatatud meriforelliga on looduslikus keskkonnas kasvanud meriforelli lihastoonus suurem, sest rände ajal läbib ta pikki vahemaid ja meresööt on kvaliteetne. See kala toitub üksnes meres ning saab oma energiavarud just meresöödast.

Lihastoonus kujuneb kalade rände käigus, mille tulemusena on kalal liigsete rasvakihtideta tihke tekstuuriga ja tugeva koega liha. Need omadused säilivad kõnealuse püügiviisi puhul, millega tagatakse, et kala püütakse tema arengu parimal ajal, kui ta saabub jõe madalasse või loodete vette, ning enne seda, kui ta muutub tavapäraselt passiivseks ja tema energiavarud jõekeskkonnas ammenduvad. Selle täpse aja valikuga tagatakse toote „West Wales Coracle Caught Sewin“ mahe, iseloomulikult pähkline hõrk võimaitse, ainulaadselt pehme ja puhas värske aroom ning tihke tekstuuriga tugeva koega liha.

Coracle-paadis kasutatava võrgu silmasuurus peab olema vähemalt 10 cm, mis tähendab seda, et väiksemad meriforellid jäävad võrgust välja – järelikult on coracle-paadist toimuv kalapüük säästev. Õngega püüdes võivad saagiks osutuda ka väiksemad kalad.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Kaitstud geograafilise tähise taotlus põhineb ainulaadse kvaliteediga toote eriomadustel, mis on seotud järgmisega:

— sellise magevee kvaliteet, kus kalad on sündinud ja kuhu nad hiljem naasevad kudema,

— loodusliku kala mererände pikkus,

— kvaliteetsed söödakohad meres. Kala toitub vaid merevees, kus ta kogub oma energiavarusid lihasvalguna,

— asjaolu, et coracle-paadist toimuv püük on ainulaadne traditsiooniline kalapüügimeetod, mille eesmärk on püüda kala erakordselt värske ja puhtana sel ajal, kui kalad sisenevad merest jõkke, ning enne nende energiavarude ammendumist, „West Wales Coracle Caught Sewin“ värskusele viitab asjaolu, et rookimisel leidub sisikonnas sageli nende meresööda selliseid koostisosi nagu meritobiad.

Eespool nimetatud tegurid aitavad kaasa kala iseloomulike omaduste kujunemisele. Laitmatult värskel meriforellil on tugeva koega liha ning kvaliteetsed, suurepäraselt arenenud, suure lihasvalgu- ja õlisisaldusega lihased, liigne rasvakiht puudub. Nimetatud omadused on tingitud kala kvaliteetsest söödast, mille tõttu on meriforellil tihke tekstuuriga tugeva koega liha ning kuumtöödeldult iseloomulikult pähkline hõrk võimaitse ning ainulaadselt pehme ja puhas värske aroom.

Walesi coracle-paadid olid kord laialdaselt kasutusel kogu Walesis, aga tänapäeval on need kasutusel üksnes Tafi, Tywi ja Teifi jõgedel Lääne-Walesis. Ühe perekonna tänaseni säilinud coracle-paadist kalapüüdmise traditsioon Tywi jõel on kestnud üle 300 aasta.

Coracle-paadist kalapüüdmise traditsioon on pärit 1800. aastatest. See hõlmab paljusid põlvest põlve edasi antud oskusi, näiteks coracle-paadi ehitamine, võrgu valmistamine, teadmised kalapüügiks sobivatest tõusu- ja mõõnakohtadest ning võime kasutada jõe puhul arvestatavaid tegureid, nagu jõe sügavus (sõltuvalt tõusuveest), looded ning tuuletingimused. Coracle-paadist toimuv kalapüük nõuab suurt vilumust ja täpsust tüürimisel ja navigeerimisel ning samal ajal võrgu positsiooni ja ujuvil püsimise kontrollimisel. Kaluri vilumus on väga vajalik, sest coracle-paadist kalapüük toimub peamiselt öösel. Need saare- või pajupuidust coracle-paadid on valmistatud korvipunumise põhimõttel käsitööna. Kuigi coracle-paatide kavandamine ja nende valmistamise meetod on muutumatuna püsinud sajandeid, siis tänu uute materjalide väljatöötamisele kasutatakse tänapäeval paatide valmistamisel selliseid materjale nagu kalingur, purjeriie ja klaaskiud.

Paljude peakokkade ja gurmaanide poolt hinnatud kvaliteettoode „West Wales Coracle Caught Sewin“ on muutunud piirkonna toidupärandi ja -kultuuri sünonüümiks. Coracle-paadist toimuva püügi hooajal on nii kohalike kui ka turistide poolt kõrgelt hinnatud kala pidevalt kohalike mainekate söögikohtade menüüs. Sageli müüakse suitsutatud meriforelli „West Wales Coracle Caught Sewin“ nimekatele toidupoodidele Londonis ja kogu Ühendkuningriigis. Toodet „West Wales Coracle Caught Sewin“ müüakse praegu Londonis Harrodsi kaubamaja toiduainete osakonnas ning Londoni kaubamajas Fortnum & Mason.

Tywi jõe ääres tegutsev kohalik peakokk Andrew Luck:

„Peakokana on minu jaoks põnev näha hooaja esimesi Lääne-Walesi coracle-paadist püütud värskeid meriforelle „West Wales Coracle Caught Sewin“. Lääne-Walesi coracle-paadist püütud meriforell on peakokkade jaoks toiduvalmistamisel väga oluline mitte ainult kala ainulaadse värskuse ja tihke tekstuuri poolest, vaid ka selle toote saamisloo ning ajaloo ja traditsioonide tõttu. Mul on hea meel, et see kala on menüüs ning tean täpselt, kust kõnealune kvaliteettoode on pärit. „West Wales Coracle Caught Sewin“ on esmaklassiline kala, mis küpsetatult või suitsutatult on tõeliselt mitmekülgne.“

Viide spetsifikaadi avaldamisele

(Määruse (EÜ) nr 510/2006 (3) artikli 5 lõige 7)

https://www.gov.uk/government/publications/protected-food-name-west-wales-coracle-caught-sewin-pgi

(1) ELT L 343, 14.12.2012, lk 1.

(2) Asendatud määrusega (EL) nr 1151/2012 (ELT L 93, 31.3.2006, lk 1).

(3) Vt allmärkus 2.